钦定古今图书集成/明伦汇编/人事典/第017卷 > 《灵枢》 > 《论疾诊尺篇》
## 钦定古今图书集成/明伦汇编/人事典/第017卷 > 《灵枢》 > 《论疾诊尺篇》

肘所独热者，腰以上热。手所独热者，腰以下热。肘前
独热者，膺前热；肘后独热者，肩背热。臂中独热者，腰
腹热。肘后麤以下三四寸热者，肠中有虫。掌中热者，
腹中热；掌中寒者，腹中寒。鱼上白肉有青血脉者，胃
中有寒。

夫手太阴之脉，从指井之少商，过于输，行于经，而入于肘之尺泽。脉外之气血，从手阳明之五里，走尺以上鱼，相逆顺而行也。肘所自寸而下，尺也；手所自尺而上，寸也。肘所独热者，腰以上热；手所独热者，腰以下热。此诊尺肤以候形身之上下，故与脉候之上下反其诊也。肘前乃手厥阴之尺泽处，肘后乃手少阳之天井处。盖以两手下垂，上以候上，下以候下，前以候前，后以候后也。夫所谓肘所手所者，论手臂之背面，臂中掌中鱼上，乃手臂之正面，背面为阳，故候形身之外，正面主阴，故候腰腹，肠胃之内，即尺外以候季胁，尺里以候腹中之大义相同也。此章以手臂皮肤之前后外内，候形身之上下前后外内。盖脉内之血气。应地气之上腾。脉外之气血。应天气之下流。人与天地参也。